KOMMISSIONENS FORORDNING (EU) Nr. 1085/2010
af 25. november 2010
om åbning og forvaltning af visse årlige toldkontingenter for søde kartofler, maniok, maniokstivelse og andre produkter henhørende under KN-kode 0714 90 11 og KN-kode 0714 90 19 og om ændring af forordning (EU) nr. 1000/2010
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 144, stk. 1, og artikel 148, sammenholdt med artikel 4, og
ud fra følgende betragtninger:
(1)
Som følge af aftaler indgået i de multilaterale handelsforhandlinger i Verdenshandelsorganisationen (WTO) har Kommissionen udarbejdet en liste »CXL - De Europæiske Fællesskaber« (i det følgende benævnt »CXL-listen«), der sammenfatter de indrømmede lempelser. Med denne liste åbner EU for visse årlige toldkontingenter for produkter henhørende under KN-koderne 0714 10 91, ex 0714 10 98, 0714 90 11 og 0714 90 19 med oprindelse i Indonesien, Folkerepublikken Kina (Kina) og andre kontraherende parter i WTO (undtagen Thailand) og en række tredjelande, der ikke er medlemmer af WTO. Tolden for disse kontingenter er nedsat til 6 % af værdien. Kontingenterne åbnes for flere år og forvaltes af Kommissionen.
(2)
Med CXL-listen åbner EU også for to toldfrie kontingenter for søde kartofler henhørende under KN-kode 0714 20 90 fra Kina og andre tredjelande samt for to toldkontingenter for maniokstivelse henhørende under KN-kode 1108 14 00 fra andre tredjelande.
(3)
Aftalen i form af brevveksling om forhandlingerne mellem Det Europæiske Fællesskab og Kongeriget Thailand i henhold til artikel XXIII i GATT (2) (i det følgende benævnt »aftale med Thailand«), der blev godkendt ved Rådets afgørelse 96/317/EF af 13. maj 1996 om godkendelse af resultaterne af forhandlingerne med Thailand i henhold til artikel XXIII i GATT (3), fastsætter, at der åbnes et nyt autonomt årligt toldkontingent for maniokstivelse på 10 500 tons, hvoraf 10 000 tons vil blive tildelt Thailand. Toldsatsen er den gældende MFN-told (mestbegunstigelsestolden) nedsat med 100 EUR/ton.
(4)
Gennemførelsesbestemmelserne for forvaltningen af samtlige disse toldkontingenter er på nuværende tidspunkt fastsat ved Kommissionens forordning (EF) nr. 2402/96 af 17. december 1996 om åbning og forvaltning af visse årlige toldkontingenter for søde kartofler og maniokstivelse (4) og ved Kommissionens forordning (EF) nr. 27/2008 af 15. januar 2008 om åbning og forvaltning af årlige toldkontingenter for produkter henhørende under KN-kode 0714 10 91, ex 0714 10 98, 0714 90 11 og 0714 90 19 med oprindelse i tredjelande, undtagen Thailand (5).
(5)
Erfaringen fra anvendelsen af »først til mølle«-princippet har vist sig at være positiv i andre landbrugssektorer, og for at forenkle administrationen bør disse kontingenter herefter forvaltes efter den metode, der er angivet i artikel 144, stk. 2, litra a), i forordning (EF) nr. 1234/2007. Det bør ske efter bestemmelserne i artikel 308a, 308b og artikel 308c, stk. 1, i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (6).
(6)
Under hensyn til de særlige omstændigheder i forbindelse med overgangen fra en forvaltningsordning til en anden bør artikel 308c, stk. 2 og 3, i forordning (EF) nr. 2454/93 ikke anvendes på kontingentperioden fra den 1. januar 2011 til den 31. december 2011.
(7)
Hvad angår søde kartofler, skal der skelnes mellem produkter til konsum og andre produkter. Der bør derfor fastsættes betingelser for præsentation og emballering af søde kartofler, der er bestemt til nævnte anvendelse, og som henhører under KN-kode 0714 20 10, og følgende bør det gælde, at produkter, der ikke opfylder betingelserne for præsentation og emballering, henhører under KN-kode 0714 20 90.
(8)
Forvaltningen bør sikre, at kun produkter med oprindelse i Indonesien, Kina og Thailand kan indføres under de kontingenter, der er tildelt disse lande. Det bør afklares, hvilken form for bevis der kræves til dokumentation af produkternes oprindelse for at kunne udnytte toldkontingenterne, når »først til mølle«-princippet er indført.
(9)
Forordning (EF) nr. 2402/96 og forordning (EF) nr. 27/2008 bør derfor ophæves og afløses af en ny forordning. Nævnte forordninger bør dog fortsat anvendes for de importlicenser, der udstedes for importkontingentperioder før dem, som nærværende forordning gælder for.
(10)
Bestemmelserne i artikel 1, 2 og 3 i Kommissionens forordning (EU) nr. 1000/2010 af 3. november 2010 om fravigelse af forordning (EF) nr. 2402/96, (EF) nr. 2058/96, (EF) nr. 2305/2003, (EF) nr. 969/2006, (EF) nr. 1918/2006, (EF) nr. 1964/2006, (EF) nr. 27/2008, (EF) nr. 1067/2008 og (EF) nr. 828/2009, for så vidt angår datoerne for indgivelse af ansøgninger om og udstedelse af importlicenser i 2011 under toldkontingenter for søde kartofler, maniokstivelse, maniok, korn, ris, sukker og olivenolie, og om fravigelse af forordning (EF) nr. 382/2008, (EF) nr. 1518/2003, (EF) nr. 596/2004, (EF) nr. 633/2004 og (EF) nr. 951/2006, for så vidt angår datoerne for udstedelse af eksportlicenser i 2011 for oksekød, svinekød, æg, fjerkrækød og sukker og isoglucose uden for kvote (7), er ikke længere relevante, fordi forvaltningen af disse kontingenter er overgået til »først til mølle«-ordningen, jf. artikel 144, stk. 2, litra a), i forordning (EF) nr. 1234/2007. De bør derfor udgå.
(11)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Denne forordning åbner de i bilaget omhandlede toldkontingenter for import. Kontingenterne forvaltes på kalenderårsbasis fra den 1. januar 2011.
Artikel 2
De toldkontingenter, der omhandles i bilaget, forvaltes i overensstemmelse med artikel 308a, artikel 308b og artikel 308c, stk. 1, i forordning (EØF) nr. 2454/93. Artikel 308c, stk. 2 og 3, i nævnte forordning finder ikke anvendelse på kontingentperioden fra den 1. januar 2011 til den 31. december 2011.
Artikel 3
Adgang til toldkontingenterne med løbenumrene 09.0125, 09.0126 eller 09.0124 eller 09.0127, som anført i bilaget for produkter fra henholdsvis Thailand, Indonesien eller Folkerepublikken Kina, er betinget af forelæggelse af et oprindelsescertifikat udstedt af de kompetente myndigheder i henhold til artikel 55 til 65 i forordning (EØF) nr. 2454/93.
Artikel 4
1. Med henblik på denne forordning anses søde kartofler, friske og hele, i detailsalgspakninger, for at være bestemt til konsum jf. KN-kode 0714 20 10 ved afslutningen af toldformaliteterne for overgang til fri omsætning.
2. Bestemmelserne i denne forordning gælder kun for søde kartofler, der ikke er bestemt til konsum, jf. præciseringen heraf i stk. 1.
3. I denne forordning forstås ved produkter henhørende under KN-kode ex 0714 10 98 andre produkter end pellets af mel og gryn henhørende under KN-kode 0714 10 98.
Artikel 5
Forordning (EF) nr. 2402/96 og (EF) nr. 27/2008 ophæves. De anvendes imidlertid fortsat for de importlicenser, som er udstedt inden den 1. januar 2011, og indtil disse udløber.
Artikel 6
Artikel 1, 2 og 3 i forordning (EU) nr. 1000/2010 udgår.
Artikel 7
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. november 2010.